section_heading: Karijera
paragraph_text: Unutar glazbene industrije radio je na raznim poslovima. Zajedno s Paolom Sfecijem osnivač je HGU-e i njen prvi tajnik. Osnivao je HDU gdje je bio potpredsjednik, Hrvatski glazbeni odbor i Hrvatsku udrugu managera i producenata. Član je Upravnog odbora „Porina“ i Instituta Hrvatske glazbene industrije, potpredsjednik UO „Porina“ dvije godine te osnivač nekoliko diskografskih kuća CBS-a, Hit recordsa i Scardone. Početkom devedesetih godina, u fazi stvaranja države, aktivno je sudjelovao u svim segmentima kreiranja glazbene scene tako je danas Hrvatska najuređenija zemlja u regiji gdje su prava autora, izvođača i producenata najbolje regulirana. Osnovao je 1993. firmu Crno bijeli svijet s članovima Prljavog kazališta Jasenkom Hourom i Tihomirom Filešom kao prvu firmu u Hrvatskoj koja se bavila diskografijom i menadžmentom te je bila prethodnica novom trendu preobrazbe diskografskih kuća. Kasnije je poželio osnovati vlastitu firmu koju će voditi prema svojim idejama i prioritetima pa 1999. pokreće Scardonu. Kasnije je osnovao i diskografsku kuću „Hit records“ zajedno s Jurjem Hrvačićem i Miroslavom D. Rusom s idejom da se napravi velika diskografska kuća povezana s medijima koju je vodio do 2007. kad se ponovno vratio u Scardonu i započeo novi poslovni uzlet firme koja je danas odlično pozicionirana na glazbenom tržištu. U kriznim godinama više puta je bio upisan u Zlatnu knjigu poduzetnika za koju je uvjet da se poduzeće kojom osoba upravlja nalazi među prvih 10% najboljih poduzeća i obrta u Hrvatskoj.